Cesarhanmun/geonobi-data huggingface dataset:
地名: 晉州 (慶尚道, 牧)
年: 1618.0

○午時王出御宣政殿, 引見
              慶尙監司朴慶新、全羅監司李昌後
              引見, 右副承旨李命男、記事官韓惟翔･金奏夏･申垍入侍。 王曰: "安東、羅州, 雖曰可合保障, 而糧餉、軍兵、器械措備, 然後方可謂之保障。 卿等十分盡心察爲。" 慶新啓曰: "安東, 巨鎭也, 士民繁盛, 軍兵亦多, 而第壬辰之後, 流亡殆盡, 或爲駐蹕之所, 軍兵、糧餉, 一無所恃, 然糧餉則傍近他邑之糧, 亦可輸入, 大槪以慰悅民心爲本。 臣到界後, 詳察民情, 圖畫形勢, 當卽啓聞。 且自祖宗朝, 接待南倭, 專委本道, 故本道稅入之數, 太半輸入於東萊, 以接倭人。 近來倭人留館者, 至千餘名, 若不及時入送, 則(非但)供費難辦, (橫行閭里,) 必貽民害。 至於求請本道者, 則自當趁卽給送, 而人蔘、鷹子等物, 必請於該曹, (然後可以爲之,) 而該曹不卽處置, 以致遲留(不去云)。 該曹及時善處, 開諭入送, 然後本道民力, 可以少紓, 而保障之策, 亦可專力(措置)矣。 至於舟師, 統營只有十五隻, 以此待變, 有同兒戲, 軍民散亡, 不成貌樣。 加以本道, 宮闕材木, 不爲斫伐之故, 京江造船, 多定五十隻云。 造船雖不易, 而某條造送矣。 其中一船格軍, 五十餘名, 以此計之, 則五十隻格軍, 多至二千五百餘名。 若用水軍, 則防守虛疎, 若用民結, 則恐致騷擾。 聞造送之船, 分給各司云, 各其司下人, 使之輸來乎?" 王曰: "舟師事, 令舟師廳議處。 本道如有可爲之事, 下去議量, 一一馳啓。" 王曰: "安東有城子乎?" 慶新曰: "城則雖有之, 皆已圮頹, 且
                燕子樓水, 迫近城底, 若或灌之, 則難於守禦。 僉議皆曰: ‘不可守也。’ 府有淸凉山, 新羅時, 據險守禦, 稍勝於本邑之城矣。" 王曰: "恭愍王南下時, 亦有城子乎?" 慶新曰: "恭愍, 以嶺南全盛, 兵、糧富饒, 故下去此地, 而恢復猶遲, 故移駐淸州云。 且本道與島夷相對, 而人不業武, 如安東巨鎭, 武士錄名數, 僅數十餘人, 極爲寒心。 自上必有聳動之擧, 或設科擧, 以爲別樣擧措, 然後可以興起矣。 (或云晉州形勢, 勝於安東, 而壬辰見敗之地, 道家所忌, 不可移駐, 而亦未知何如也。" 王曰: "倭人久留不歸云, 啓意令該曹議處。 卿亦某條開諭, 入送可也。" 慶新曰: "臣直向東萊, 開諭入送, 其中別求請之倭, 卽啓朝廷處之。 大槪倭奴入送, 爲今急務, 依古例, 減其留館之數, 只留二三百名, 而其餘措語入送計料。 且此奴專爲取食而來, 縱無蠢動之患, 然久留境上, 若聞西北有警, 則不無薺浦之變矣。)" 昌後曰: "軍餉、治兵、積粟等事, 爲今第一急務。 臣到界之後, 與檢察使沈惇相議, 隨事啓聞。 保障之策, 人心爲本。 自上納忠諫之言, 罷不急之役, 收用人才, 鎭定民心, 何患乎外寇哉? 近觀人心疑懼, 賊未犯境, 皆思渙散, 保障之策, 豈但全在兩南? 擇人善任, 固結人心, 則何地不可守也? 如軍兵、糧餉等, 臣下去料理, 竭盡心力, 而且本道中軍, 爲任最重, 以前僉使金濟鼎, 欲爲帶去, 而惶恐, 不敢仰達。" 王曰: "酬勞之典, 勿爲惶恐。 餘當體念。 金濟鼎事, 依啓。" 慶新曰: "小臣中軍, 亦未啓請, 聞嶺南, 或有才武弁, 臣當下去, 觀其可合者, 啓請矣。" (命男曰: "北兵使李守一下去時, 與臣言北道上兵, 流亡殆盡, 一堡僅有一二名, 而無一布衣, 無一年粟, 近來邊將之侵漁, 剝膚椎髓, 或有髮長者, 則翦而作髢, 以刀翦之, 而嫌其少長, 至有擢髮而束之者, 奈何民不散也? 監司權縉下去時, 臣亦往見, 縉以元穀軍器置簿示臣曰: ‘此非實數, 皆以久陳皮穀苟充, 而軍器則徒存外貌, 若邊外有事, 則何以禦之?’ 云矣。 今年失農尤甚, 土兵將不聊生, 自上特用優典, 賜以襦衣、落幅、木同, 且行試才賞格等事, 庶有扶持之路矣。" 王曰: "軍糧、軍器別措備者, 皆施恩典, 今則令各道監司査考, 然後施賞, 而卿等下去看審以啓。" 朴慶新曰: "當初軍器點考時, 雖或精造, 而典守之官, 不謹點火, 若過數年, 皆無用矣。 此後別措者, 不必施賞。 能典守舊物者, 施其恩典, 則器械自無不利之患矣。") 王曰: "釜館潛商人等, 十分譏察, 一一馳啓。" 慶新曰: "倭人之不卽還去, 正爲此輩也。 收稅官, 雖不可無, 東萊府使若
              宜詳察可以爲之。" 命男曰: "潛商與倭相通, 至有齎倭銀赴上國, 貿來物貨然後, 始爲還去, 故以致久留。 自祖宗朝, 嚴立科條, 禁斷潛商, 良以此也。 今後痛禁潛商, 至當。" (王曰: "舟師事, 日甚解弛, 卿等下去, 十分料理爲之。" 慶新曰: "慶尙道, 水道遼遠, 勢不可赴援, 全羅道則可以入援, 而水軍凋殘, 是可慮也。" 昌後曰: "今此卜定之船, 若准數造送, 則嶺南、湖南, 盡爲空虛之地, 自上參酌, 何如?" 王曰: "湖南不淑, 常用憂懼。 撫綏之方, 卿宜十分察爲。" 昌後曰: "湖南人心, 雖不如嶺南, 而人心所向無常, 若善諭, 則可以鎭定, 豈獨湖南爲不淑乎?") 王曰: "賊若長驅, 則鳥嶺, 定將把守。" 慶新曰: "鳥嶺則可以把守, 而嶺南之路, 不特鳥嶺
              一路, 無處不通, 以湖南爲唇齒, 則可禦矣。" 王曰: "在逃逆賊, 十分詳密購捕。 上年, 賊徒橫行, 今雖寢息, 而各別譏察, 毋使滋蔓。" 王曰: "兩南棟樑材木, 守令、邊將等, 托以造船, 恣行斫伐, 卿其各別禁斷。" 王曰: "昔在壬辰, 下三道監司, 人莫不痛惋, 而至於李洸事, 尤極痛惋。 卿等受委方面, 毋負委寄之意。"
地名: 星州 (慶尚道, 牧)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 星州 (慶尚道, 牧)
年: 1404.0

○丙午/流前護軍崔安國于外。 安國, 前朝將臣公哲之子也。 嘗與姊夫典書禹希烈不睦, 至是發狂病, 言希烈在星州時, 欲發兵作亂。 希烈上告, 乃繫安國于巡禁司鞫之, 安國曰: "希烈曾訴我於母, 不給奴婢, 是以怨之耳。" 上曰: "篤疾之人, 不可加罪。" 命收職牒而流之。
地名: 星州 (慶尚道, 牧)
年: 1412.0

○司憲府疏請仁寧府司尹黃子厚罪。 疏論子厚牧星州時, 奴婢假決不公之罪, 命下巡禁司決笞復職。 憲司又疏請橫川監務康順, 於三日程, 至二十日就職, 又擅離職任赴京之罪, 命下巡禁司, 依律罪之。
地名: 星州 (慶尚道, 牧)
年: 1414.0

○甲午/罷恭安府尹曺備衡、刑曹佐郞鄭容職。 備衡爲慶尙道兵馬節制使, 娶所管星州鄕吏之女爲妾; 容於三省圓議卞謙奴婢時, 獨不順, 故憲府請之也。
地名: 星州 (慶尚道, 牧)
年: 1423.0

○刑曹啓: "慶尙道
              星州住私奴加勿, 與其妻相鬪, 其父甫羅知禁之, 加勿罵曰: ‘汝奸吾妻耶?’ 後加勿與繼母鬪, 甫羅知又禁之, 加勿捽父髮, 曳而歐之。 咸吉道
              吉州百姓女靑今歐殺夫韓仁己, 律應皆斬。" 從之。
地名: 星州 (慶尚道, 牧)
年: 1424.0

○慶尙道
              星州住都自諧通於自己婢祿莊, 其夫梁元吉惡之, 一日磨劍, 妻問: "何爲?" 答曰: "將殺汝奸夫。" 妻驚恐曰: "是何言也?" 答云: "雖云殺之, 豈易爲哉?" 其後又磨劍, 妻又問之, 答曰: "將殺汝主。" 妻亦沮之, 答曰: "如是則幷汝殺之。" 妻曰: "然則任意爲之。" 是日夜, 元吉劍殺自諧而逃, 後追捕被囚, 因杖而死。 刑曹將祿莊罪, 以謀殺祖父母、父母律當之, 命杖一百。
地名: 星州 (慶尚道, 牧)
年: 1440.0

○刑曹啓: "星州囚官奴目哲歐殺人, 律該處絞。" 從之。
地名: 星州 (慶尚道, 牧)
年: 1445.0

○庚申/刑曹啓: "慶尙道
              星州囚私奴於衣金殺人, 依律斬。" 從之。
地名: 星州 (慶尚道, 牧)
年: 1452.0

○司憲掌令李甫欽輪對, 上曰: "世宗擇汝守大丘使, 試社倉便否, 所息幾石, 民情何如?" 甫欽對曰: "丁卯正月, 自咸陽移守大丘, 然未知上意, 未敢試驗。 戊辰二月, 見諭書, 乃知上意, 卽立社倉十三所, 從其自願, 定其社長, 每一所授義倉穀二百石, 每一石取息三斗, 自戊辰至辛未, 斂散收息, 共二千七百餘石, 皆已收斂封庫。 大丘多巨室農莊, 貧民受貸出食, 因失其所者有之。 境內十三處立社倉, 一倉所儲本息, 幷可四百餘石。 又義倉, 以時分給, 故境內之民, 受長利者, 視昔年則蓋少。 如待五六年斂散, 則一倉所儲, 可至千餘石。 十三所各以千餘石, 賑貸窮民, 豪富侵漁之弊, 不禁而自絶矣。 但臣恐國家以爲, 取息有利, 十年之後, 不能便止, 而取息之無窮也。 又世宗傳旨, 有監考賞職之條, 故臣亦以爲可行, 今褒貶之法未立, 又恐社長憚於斂散, 而不肯用心也。" 上曰: "世宗以爲, 社倉恤民之大本, 斷然以爲可行, 命汝試驗, 予亦以爲救荒, 莫如此法, 夫豈不義, 文公爲之? 但廷議未同, 故褒賞之法, 未卽遽立, 豈終不可行乎? 且一倉之穀, 至於千石, 則又豈有取息無窮之理乎? 一從汝所啓。" 上又問: "近日守令奉法, 如何?" 對曰: "近日以風聞, 或遣敬差, 或遣行臺, 以覈守令不法, 守令之畏法, 異於他日。 然風聞之事, 鮮有其實, 且其陰囑所司者, 非窮民必其豪民, 或受罪於守令, 或不得其辭訟, 含怨報復者之所爲也。 於是所司, 實聽移牒, 鞭笞以求獄成, 或至於死, 其冤可勝言哉? 臣之所守大丘, 與星州接境, 憲府風聞星州牧使李伯良, 以國庫造餘材木, 移造農莊, 移文鞫覈, 獄辭未具, 而論請貶黜。 伯良新造農莊, 越大嶺在居昌之境, 其所用者, 皆籬底雜木, 其非用星州之材木可知。 且雖不廉, 其能越大山以輸材木乎? 臣嘗觀《唐史》
              則天告密之法, 心竊非之, 臣恐告密之端, 作俑於明時也。 且近日各官守令, 境內豪民赴京者, 則多備酒饌以勞之, 又其所欲無言不從, 獄訟之不決, 賦役之不均, 稍已成風, 無他畏其口也。" 上曰: "世宗以爲, 風聞斷不可行, 常與我言之, 守令風聞, 載諸《續典》, 固非世宗之志, 予亦料知其弊。" 又問: "南方民弊何如?" 對曰: "慶尙道, 異於兩界、京畿, 庶幾民安物阜。 其中小弊, 雖聖代豈能盡革? 此在守令用心與否耳。 臣自讀書時, 竊有疑事, 在外十餘年, 且未得其間, 故未達愚衷。" 上曰: "何事也?" 對曰: "方文仲, 太宗朝以上書之失, 定屬官奴, 今將四十年。 臣妄謂, 人臣之死生榮辱, 係人主一言, 豈有人臣心懷不忠, 而上言欺罔, 以取不測之禍乎? 文仲所言之事, 臣未敢知, 然文仲以國家之事, 或漏洩外國, 或私論僚友而不達, 則是誠不忠, 死有餘辜, 上書過實, 必其新進之士, 狂妄料事之過耳, 源其心, 則豈有不忠而言之乎? 臣有此心三十餘年, 未敢上聞。" 上曰: "文仲必有心疾, 而妄爲上書, 太宗欲正典刑, 以上書之故, 乃從輕典, 祖宗之事, 不可輕赦也。" 對曰: "文仲如有心疾而妄言, 則尤不可罪。 傳曰: ‘遠惡者十年, 必反。’ 《易》曰: ‘守貞者十年, 乃字。’ 文仲雖有罪, 屬賤已將四十年, 亦可以懲, 況其心之忠不忠, 未可知乎? 臣歷觀古史, 自唐、虞至于宋、元, 文明盛治之時, 未有人臣以上書之失, 終身屬賤。 臣恐後世, 以此議之也。 且今世之士, 請人之罪, 務爲深刻, 至於正言, 不諱敢陳者蓋寡, 未必不以文仲爲戒也。 且孔子曰: ‘三年毋改於父之道。’ 先儒曰: ‘如其道, 雖終身無改, 可也, 如其非道, 何待三年?’ 雖祖宗所行之政, 已過三十年, 在上裁如何耳。" 上曰: "汝之此言, 出於忠誠, 世宗未敢輕赦, 故予亦未敢輕赦。 亦有言之者, 姑少待之。"
地名: 星州 (慶尚道, 牧)
年: 1461.0

○刑曹啓: "凡犯罪屬賤者及緣坐屬賤者, 年滿六十, 則依元屬奴婢例, 悉皆免放, 今朴崷雖年滿六十, 亂臣朴崝親兄, 不可全釋。 請除官奴役, 仍付處星州。" 從之。
地名: 星州 (慶尚道, 牧)
年: 1464.0

○甲申/御思政殿, 受常參、視事。 二品以上宰樞入侍。 僧克澄訴星州牧使金自行貪婪不法事于司憲府, 司憲府請劾, 命召克澄, 令洪允成、徐居正詰問情由。 克澄對曰: "嘗訟奴婢于星州, 自行聽訟不正, 多不如願, 故訴耳。" 傳曰: "汝之所訴事件, 皆他人事, 不切汝己。 汝若怨其聽訟不正, 則當訴誤決改正, 可也。" 卽命黜之。 上謂居正曰: "予之待功臣, 孰與漢
              高?" 居正對曰: "上爲是矣。" 上曰: "以予爲是者, 何也?" 居正曰: "上之於臣, 當嚴而嚴, 當和而和。" 上曰: "予之嚴處安在?" 因笑之。
地名: 星州 (慶尚道, 牧)
年: 1465.0

○庚申/初慶尙道觀察使據星州牧使金自行、金山郡事尹洪等名呈啓: "星州僧信云與母弟金迪訟奴, 遂不相能, 乃與外姪僧雪敬謀, 邀信云於路, 射而殺之, 情迹甚著, 猶諱不服, 請行拷掠。" 時具達忠因事往星州, 上命達忠按覆信云等獄, 達忠鞫而啓之, 亦如自行、洪所鞫, 命義禁府拿致雪敬而辨之。 至是傳曰: "自行、洪等鞫信云致死之由, 而亂擊雪敬, 抑使取招, 其遣人逮捕自行、洪推鞫。"
地名: 星州 (慶尚道, 牧)
年: 1466.0

○壬寅/傳旨義禁府曰: "楊汀子有源、得源、繼源, 竝屬星州官奴。"

○慶尙道
              星州人補充軍慶衆上言: "臣祖檢校政丞慶補, 娶自己婢爲妾, 生父大衆而卒。 其後甲午年, 國家詳理各品賤妾子孫, 皆屬補充軍。 臣父亦於所居星州補充案錄名, 役於兵曹, 未得去官而死。 臣又繼役, 今者仕滿應去官, 而兵曹以臣父本無決屬立案防之。 雖無決屬立案, 父子繼役, 已四十餘年, 未得去官, 不勝冤憫。" 命下兵曹議之。 兵曹啓: "慶衆雖應去官, 無決屬立案, 有違於例。" 傳曰: "自今據補充軍案去官。"
地名: 星州 (慶尚道, 牧)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 星州 (慶尚道, 牧)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"

○刑曹三覆啓: "新寧囚私奴金迪ㆍ玉山、良人李檢達刦丁孝安家, 强盜罪; 星州囚私奴崔元、良人卞宗善、白丁石乙萬刦楡谷寺僧, 强盜罪, 幷律該斬不待時。" 從之。

○司憲府掌令李陸來啓曰: "洪利老, 曾犯大罪, 配甲山, 而今爲內禁衛將, 未便。 請改正。" 傳曰: "可。" 陸又啓曰: "慶尙道
              咸昌居故星州牧使金有銑女, 通其兄震生奴, 震生弟請震生, 殺其奴, 震生在京, 答書云: ‘汝欲殺吾奴, 當以他奴充給。 不爾則不可殺。’ 震生遂還家, 遂殺其妹, 不問其奴。 請令今去反庫御史鞫之。" 命義禁府, 拿來鞫之。
地名: 星州 (慶尚道, 牧)
年: 1471.0

○司憲府掌令朴崇質來啓曰: "故正郞權以經之婢哲非, 隨父金殷, 居星州, 同知中樞李永垠、禮曹判書金謙光皆圖爲妾。 適値國恤未成日者, 永垠托以沐浴而去, 將娶之。 謙光知之, 潛馳書于觀察使, 累囚金殷家僮, 勒令哲非來京, 遂娶之。 以經妻, 永垠從妹也。 聞謙光娶哲非, 詣以經家, 謂哲非母業德曰: ‘我圖爾女久矣, 何以與謙光?’ 遂出囊中半紙書曰: ‘此告狀草也。 吾當呈于憲府。’ 且言於以經妻曰: ‘須奪哲非, 與我, 我必作妾此女然後已。’ 臣等謂永垠、謙光, 皆有識宰相, 其所爲如此。 且觀察使吳伯昌, 令邑宰囚金殷家僮, 勒送哲非, 請竝鞫之。" 傳曰: "可。"
地名: 星州 (慶尚道, 牧)
年: 1474.0

○壬戌/御經筵。 講訖, 執義玄碩圭啓曰: "安致康爲晋州牧使, 收諸司奴婢貢布四百餘匹、紙萬餘卷, 給貞懿公主奴貴忠等, 令防納, 本府方推鞫, 而命釋不問。 臣意非徒此輩侵民敓財, 爲可罪也, 晋州官吏, 因此枉殺戒生, 不可不鞫。 且致康以貢物多與之, 必欲分利也, 若釋貴忠等, 難以得情, 近星州牧使申允甫、慶州府尹洪道常犯防納之罪, 皆從寬典, 今又不鞫貴忠等, 則後來冒法防納者, 何所懲乎?" 上曰: "公主將償其布, 貴忠等不干殺人, 故命勿鞫耳。" 碩圭更啓曰: "貴忠等, 雖不與於殺戒生, 戒生之死, 實由於此, 與手刃何異? 請命畢鞫, 斷以重法。" 上曰: "將稟大妃。"
地名: 星州 (慶尚道, 牧)
年: 1482.0

○義禁府啓: "亂臣逆賊緣坐年未滿者, 曾授族親, 今皆年滿, 請屬諸邑爲奴婢。 康純姪阿只, 潭陽, 高福老姪永同, 大靜, 金昌孫凡伊, 淳昌, 李之楨姪順同, 星州, 崔戒之子三利, 昆陽, 李仲淳女多波, 大丘, 李宗根姪石乙同, 順天, 崔漢宗孫叔達、韓繼春女定非、李林子同叱金、嚴興發子處智等, 河東, 金玉生姪豆應夫及童萬, 長興, 李英發子銀同, 康津, 金河生子閑同, 迎日, 崔得京姪汝虛, 長鬐, 孫田生子丁石, 興陽, 欣萬孫孫山, 光陽, 金漢京女貴珍, 咸原站。" 從之。
地名: 星州 (慶尚道, 牧)
年: 1488.0

○甲申/視事。 司僕寺正姜龜孫將刑曹啓本啓: "星州囚金未同射人罪, 律該絞。" 上曰: "若於妬忿間, 偶以瓦石擲之, 或以木箭射之, 則其情非欲殺之也, 猶可恕。 未同以刃箭射人, 其不至於死, 幸不中胸腹耳。 可依所啓施行。" 典翰李昌臣將刑曹啓本啓: "典獄囚崔玉山强盜罪, 律該斬不待時。" 從之。 執義李宗灝、獻納朴義榮更論啓柳孝孫、權操奴婢不宜屬公, 不聽。 宗灝又啓曰: "近日如推刷、築城、點馬、災傷、入居從事官等, 使命煩擾, 恐貽民弊。 請可兼者兼之。" 上曰: "凡事人各任其責, 乃可完事, 此等事似難相兼。" 刑曹參判李陸啓曰: "居昌縣居李成謹, 參判李約東姊妹之壻也。 於年前在家, 忽遇夜間, 惡少成群, 火其家爲寇劫之狀, 成謹驚惶出門, 斬其頭卽遁去。 其後別無盜, 遂皆散去, 至今未知何人所爲。 前此, 成謹嘗以全羅道居公賤漏落人, 陳告于官, 厥後聞其人, 自全羅道往慶尙道有見之者, 疑是此輩懷怨而爲之也。 然未能的知, 未得發狀。 監司、守令想已聞知, 而亦不啓聞矣。" 上曰: "其時奴子等, 豈無救護者歟?" 李約東啓曰: "惶惑之際, 遽斬其頭而遁去, 雖欲救之, 亦無暇矣。 臣等疑是被告者所爲也, 然無證可驗, 故未能的指爲其人所爲也。" 李陸曰: "敗常亂俗, 莫甚於此。 雖無明驗, 姑推此輩, 則庶可知矣。" 上曰: "時無明證而遽鞫此人, 則無辜橫罹者必多矣。"
地名: 星州 (慶尚道, 牧)
年: 1489.0

○刑曹三覆啓: "星州囚良女金加憚隨夫尹處衡入居, 與物故奸夫郭繼同、在逃雇工都士才、良人金末山同謀殺處衡罪, 律該凌遲處死。 士才、末山與殺處衡, 分得馬匹衣物罪, 士才追捕凌遲處死, 末山斬不待時, 妻子依《大典》竝屬所居邑奴婢。" 從之。
地名: 星州 (慶尚道, 牧)
年: 1493.0

○廣原君
              李克墩來啓曰: "臣以慶尙道監司時目擊事條陳之。 一, 國王使臣之來, 除京中及一路支用外, 本浦所費, 大槪米一千餘碩, 所以然者, 使臣初到浦, 欲多受留浦糧, 托故不卽發行, 還浦後亦與主人倭戶及本浦鄕通事符同, 或稱裝船, 或因物點退, 遷延五、六朔, 留浦糧料, 乃至五百餘碩。 是皆鄕通事主倭分利之計, 將來之弊, 不可勝言。 其禁防節目, 令該司擬議施行。 鄕通事年久任事, 泛濫尤甚者, 換定他浦。 一, 近年客人出來之數, 比前日少減。 然考庚戌、辛亥、壬子三年, 三浦所費之數, 則大槪四萬五百餘石, 若有凶歉, 國家將何以待之? 其客人所食及應給之物則已矣, 如留浦糧濫受及量船時, 以中爲大, 以小爲中, 冒濫受料者, 皆鄕通事主倭之謀。 一, 《大典》內: ‘孤草島釣魚, 倭船收稅, 大船二百尾, 中船一百五十尾, 小船一百尾。’ 貿布, 《海東諸國紀》禁約: ‘對馬島人釣魚者, 受島主三着圖書文引到知世浦, 改給文引, 孤草島定處外, 勿許橫行, 釣畢納稅魚。 若無文引者, 托言不勝風浪, 潛持兵器橫行邊島者, 以賊論。’ 故前日倭人例受島主文引, 釣魚納稅, 不敢負約。 臣下界到知世浦, 考其文案, 則乙巳年倭小船十一艘納稅而已。 其後各年, 則無一人受文引而到, 任意往來海中者, 不知其數, 邊將逐日候望, 倭船幾艘自某邊向某邊, 不知去向云云, 馳報監司、節度使相續, 以此候望者以爲常, 聽之者亦以爲常。 彼倭則因此潛投小島, 乘間竊發, 或下陵犯邊, 或掠採海船, 其負約違法, 恣行無忌者, 不可勝言。 宜將此意, 戒勑島主, 又令邊將乘機捕捉。 一, 薺浦恒居倭人所乘船八十餘艘, 釜山浦三十餘艘, 鹽浦十五艘, 而釜山浦、鹽浦恒居倭, 則其數不多, 距右道賊路遠。 薺浦則人多且富, 距賊路最近, 作耗邊境者, 未必非此輩所犯, 此輩托我土地, 受國厚恩, 敢爾如此, 將來之禍, 不可勝言, 亦令邊將設策生擒, 通諭島主, 兼示本浦酋長, 則彼必無辭自服, 邊警從此自止。 議者, 若曰如此, 則必生釁, 不如且已。 臣意以謂, 我不犯彼, 而彼來犯我, 則我之擒獲, 何有搆釁之理? 若爲我擒則彼必愧, 謝之不暇, 何敢怨我乎? 所可慮者, 邊將貪功, 輕擧追逐於大洋, 以取自敗而已。 一, 臣初到本道, 見倭物價布貨, 升數過細, 民甚苦之, 故將此意馳啓, 下戶曹、禮曹, 同議定以五升綿布。 今考戶曹所送公賤貢布見樣, 乃六升也。 京外所用各異, 客人必不肯受, 公賤殘弊, 到今尤甚, 雖納京中者, 皆是五升布, 不必過細, 貽弊殘民。 一, 薺浦、釜山浦客人持來銅鐵, 前此由水路, 移置星州任內花園縣, 令京商納價于京而往受之。 自丁未年以後, 各藏本浦, 令京商往貿, 因此京商與倭相通, 冒禁興販, 無所不爲, 其弊不貲。 請依前例, 移置花園縣貿易, 以杜其弊。 鹽浦則己亥年以前, 倭人不賫銅鐵而來, 其後所賫亦不多, 然水路阻隔, 移轉爲難, 仍置蔚山除貿易, 以備國用。 一, 右道則海中多有小島, 賊之隱泊甚易。 其要害處近海居者, 距海五里內移置, 則彼難於剽掠, 雖或下陸, 邊將亦可及救矣。" 克墩又進碑銘印本三幅, 仍啓曰: "此雖佛家之事, 但其筆迹必王右軍, 且法帖有《證道歌》、《圓覺經》, 故敢獻之。" 傳曰: "所啓之事, 當詳觀而處之。" 已而命召領敦寧以上及議政府、六曹、漢城府議之。 又命克墩參議。 尹弼商、尹壕、許琮、李鐵堅、鄭文炯議: "克墩所啓似有理, 令該司參考舊法議啓後更議施行。" 鄭崇祖、呂自新、洪貴達、尹孝孫議: "克墩所啓, 皆可施行, 其中違法作耗倭人, 令邊將乘機捕獲事, 最是大段, 若邊將得其人處置, 不失機宜, 使彼懾吾威而欲避則善矣, 若輕擧失利, 徒生釁端, 則其害反有不可勝言者矣。 要在邊將得人, 而朝廷處置得其算耳。 其餘條, 令該司參考舊章, 酌其可否, 啓聞後更議施行。" 盧公弼、李叔瑊議: "克墩所啓, 皆目擊其弊, 似可施行。 但其中或有舊立條件, 或更有設施之方, 未可容易議定。 令該司參酌利害議啓。" 朴楗議: "克墩所啓, 目擊身履, 深知其弊。 其第一條、二條、五條、六條, 令該司商議施行。 但第三條釣魚倭人作耗者, 移書島主, 待其回報, 更議捕獲之擧。 第四條薺浦
              倭人竊發事, 於倭人釣魚船, 定射官禁戢姦細, 已有成法, 而鎭將不能檢擧, 使侵害邊氓, 若遵守法令, 豈有侵犯? 素不嚴禁, 而一朝卒然生擒, 則恐生釁端。" 金自貞、李陸、申從濩、金克忸、金首孫、曺淑沂、金友臣議: "第一條倭人留浦之弊, 誠如所啓, 皆鄕通事所爲, 不可不痛懲, 他浦換定, 似乎輕歇。 臣等意, 令所在邑守令、僉使, 摘發其中泛濫尤甚者, 全家徙邊, 以警其餘。 第二條倭船尺量冒濫之弊, 誠如所啓, 前此倭船之來, 照點人口給糧, 一船人幾至百餘, 其費不貲, 故世祖朝與島主約束, 立量船之法, 彼人利於多占糧料, 皆潛借三浦倭人大船代點, 邊將非不知之, 或甘於利誘, 或怯於構怨, 不能紏擧, 以至於此。 議者以爲三浦倭船, 皆烙印爲標, 以防姦僞, 如此則激成邊隙, 不可輕易擧行。 臣等意謂, 對馬島及諸島使船, 各有定額, 而無船艘大小之約, 故有此尺量之弊。 今後對馬島歲約船五十內, 三分其數, 一分大船, 一分中船, 一分小船, 其他諸島之船, 各因其數, 依上項分等, 歲遣一船者, 則今年大船, 明年中船, 又明年小船, 以此定約, 則庶無尺量冒濫之弊。 第三條對馬島人不受島主文引, 橫行諸島者勦捕事, 前此島主處累次下諭, 依所啓施行。 第四條薺浦居倭作耗者, 令邊將設策擒獲事, 依所啓施行。 第五條奴婢身貢綿布升數過細事, 今考戶曹啓目, 則所謂諸道下送見樣, 乃田稅正布, 非身貢綿布也。 若貢布過細, 則不無民弊, 其升數麤細, 適中酌定, 以除民弊。 第六條三浦銅鐵不許興販事, 及花園移置事, 已有成法, 不必更立科條。 但蔚山銅鐵除貿易, 以備國用事, 依所啓施行。" 從弼商議。 克墩啓曰: "近來客人, 無禮莫甚, 濟用監、司贍寺官員, 齎給回賜物件, 如不稱意, 輒拒而不受。 然京中則猶有所畏憚, 至於三浦, 則無所不至。 守令多般誘之, 猶不聽從, 使無辜之民, 多受其弊, 彼必以爲我國畏怯而誘之, 恣行其欲, 非獨對馬島, 至於深處倭人, 不關於我者, 亦皆如此。 以堂堂我國, 受辱至此, 臣實痛甚。 請自今, 嚴其待之之禮, 使彼不得施其術。 議者云, 恐生釁端, 然依禮待之, 則彼安得以此而搆釁哉?" 傳曰: "卿所啓果當。 但日本卽國王所在, 而對馬島主卽其臣也。 今若厚待對馬島而薄待深處倭人, 則是薄其君而厚其臣也。 祖宗以來, 畏其鼠竊, 待之如是耳。"
地名: 星州 (慶尚道, 牧)
年: 1496.0

○戊戌/都承旨權景祐啓: "義禁府都事金光厚語臣曰: ‘昨柳仁洪到禁府門外云: 「前任草溪時, 人有賣綿布者, 吾女子以婢僕朔料米貿之, 我聞而詰責。 其後我以所食之飯與之, 則女子不肯食, 我又責之。 以此常懷忿怨, 而我適以試官, 出在他官, 女乃自刎。 我聞而往省之, 則女子嫁期已逼, 新壻所與之刀, (莊)
                〔藏〕
              在女子篋笥, 而女用此刀自刎。 今國家以爲被殺於吾妾, 將欲鞫之, 冤悶無際。」 臣意以謂, 女子婚嫁時所用刀子, 豈藏於女子之笥乎? 且雖大丈夫, 非有憤激之事, 則固難自盡。 況以柔弱女子, 而能之乎? 斷無是理。 今仁洪以家長, 而其言如此, 其婢僕豈肯直言? 得情似難。 且聞仁洪言: 「星州儒生通書于軍籍郞廳朴恒, 恒以其書示諸人, 因此事發。」 臣意以謂, 召朴恒問之, 因視其書, 則可得言端之所由發也。’" 傳曰: "可。" 朴恒承召來啓: "非儒生通書, 京畿監司李陸語臣云: ‘有幼學姓許者言, 前草溪郡守之妾, 潛通其奴, 爲嫡女所覺, 遂刺殺其女以滅口。’ 臣聞陸之語, 而言於大司諫李堪耳。" 王命召陸問之, 陸啓: "臣之妻族星州居幼學許誠到臣家言此事, 臣聞而驚駭, 卽欲啓達, 而但慮事出傳聞, 未能的實, 故未果耳。" 傳曰: "其問許誠。" 承旨等啓: "雖問許誠, 必非親見, 當有所聞之處。 若又幷致其人, 則往來有弊, 令其道觀察使推問以啓何如?" 傳曰: "可。"
地名: 星州 (慶尚道, 牧)
年: 1512.0

○臺諫啓高安正等事。 諫院又啓曰: "裵哲輔, 其父居星州, 奸其邑妓, 生子息三四人, 奴婢正案, 皆以哲輔之父爲父, 一鄕人所共知。 哲輔以其父所生女爲妾, 此所謂穢行也。 前已行移推之, 而此事罪關大辟。 哲輔, 星州首品官, 又時任幽谷察訪, 中間止抑, 此人不可齒仕版。 姜澂前爲全州府尹, 昏暗懦弱, 不能治官, 奸吏恣行。 且寺社屬公田地, 多有之, 或屬屯田, 以補軍資, 或屬學田可也, 而給其四寸弟, 至爲非矣。 非徒此也, 在廢朝, 無志節之事亦多。 不合亞卿, 請遞。" 傳曰: "裵哲輔事, 已令考其推案。 姜澂二品宰相, 且授參判已久, 何可改也? 餘皆不允。"
地名: 星州 (慶尚道, 牧)
年: 1517.0

○己酉/臺諫啓曰: "許磐之女許氏, 以內需司奴婢相訟事, 呈狀憲府, 本府取文案憑考, 則前於星州及掌隷院等處相爭時, 皆以許磐爲權貴人
              
                【德宗後宮。】
              養子相訟矣, 且權貴人則甲寅年身死, 許磐則戊午年被罪。 若曰, 權貴人爲成宗敬稱收養, 而其奴婢區處, 已屬內需司, 則戊午年籍沒時, 以許磐奴婢屬公, 萬無其理。 而判付內, 乃曰: ‘權貴人, 於成宗, 敬稱收養而區處, 此奴婢, 當屬內需司。’ 人君不可與細民相爭, 而不從該司順理所決, 親自判斷如此, 此大非人君之事也。 臣等所啓, 非以許氏奴婢得失爲關係, 而人君別設內需司, 爲一已私物, 虧損於聖德, 故以此爲重, 而啓之耳。" 仍啓黃衡、盧永孫、盧種、尹止衡、鄭有綱、尹思任等事, 傳曰: "許氏奴婢事, 權貴人, 於成宗, 敬稱收養, 其來已久而許氏到今爭訟, 似乎緩矣。 戊午年以許磐己物籍沒, 則豈無名, 而還屬內需司也? 大抵不用文記則已, 若信其文案, 則掌隷院以牌字
                【權氏使其奴婢, 仰役許磐之牌字, 許與文記, 磐籍沒時, 遺失無據, 故院據此決紿。】
              取信, 而決之, 大不可也。 亦非爲內需司之事, 而親決之也, 掌隷院公事不當, 故如此判付耳。 餘竝不允。" 再啓, 亦不允。
地名: 星州 (慶尚道, 牧)
年: 1520.0

○臺諫啓前事。 諫院啓曰: "司贍寺正康仲琭, 前牧星州時, 被濫刑之罪, 永不敍用, 而適事在赦前。 凡濫用刑罰者, 不可不懲, 今爲正未便。 繕工監正李世弘, 人物無所可用, 而一身多失, 不可爲長官。 請竝遞之。" 憲府啓曰: "巫覡出入人家者, 勿論良賤, 皆屬殘邑官婢, 此法苛刻。 請與大臣議而遵《大典》舊法。" 李世弘事, 不允。 餘皆從之。
地名: 星州 (慶尚道, 牧)
年: 1534.0

○傳于政院曰: "今見刑曹所啓, 張無作只公事, 固當如此, 然奴婢殺主, 至爲驚愕。 爲先畢推啓聞事及崔守洪妻死節
                【賊將殺守洪, 其妻以身覆守洪呼曰: "吾財可偸去也, 何故又殺吾夫也?" 賊先殺其守洪之妻, 遂及守洪。】
              本末, 具錄啓聞事, 慶尙道觀察使處, 各別下書。 且星州牧使境內, 有奴婢殺主之事, 則卽當捕治, 而矇然若不知也。 星州牧使, 亦速推考事, 幷下書。 且寧越郡才人知邑同, 卽速捉送于慶尙道事及崔守洪處女, 令其族屬, 護還其家事及寧越郡守, 其境內有如此之事, 而莫之知, 當推考事, 招江原都事言之。"
地名: 星州 (慶尚道, 牧)
年: 1539.0

○癸未/以星州推考敬差官
                【趙士秀。】
              啓本,
                【官奴從末及其子末伊等, 史庫樓上中層, 山鳩聚宿處, 持網擧火, 達夜捉鳩, 火落窓隙, 因鳩巢而起, 風亂極熾事, 受刑三次後承服。】
              下于政院曰: "當初朝議, 以史庫之火, 爲謀陷守令者所爲, 今觀啓本, 則乃以捉鳩起火云。 其與朝議牴牾。 迷劣之人, 不知史庫爲重, 所當痛治, 但繫獄之人, 多至百餘, 其弊不貲。 令憲府急速馳諭可也。"
地名: 星州 (慶尚道, 牧)
年: 1544.0

○癸酉/以慶尙右道節度使
                【金軼】
              啓本, 下于政院曰: "今觀曺玉貞事, 至爲駭愕。 在前京外官吏犯贓, 則雖一張之紙, 一升之米, 皆受其罪, 故無不畏法。 近來廉恥道喪, 由於罪贓不嚴故也。 曺玉貞及事干人, 拿推於禁府。 如此顯著之時, 示法可也。"
                【虞候曺玉貞, 使營奴徐乞、白從等, 齎鹽藿大口魚, 分給於星州、開寧等處營屬旅帥隊之家, 貿易綿花, 載於各驛牛隻, 公然輸來, 貪汚無狀。】
地名: 星州 (慶尚道, 牧)
年: 1553.0

○傳于政院曰: "往在乙巳年, 宗社幾危, 朝廷離叛, 祖宗在天之靈默佑, 再安宗社。 其時尹元衡有莫大之功, 可錄一等, 而自謙不願爲一等, 故錄於二等, 此予顚倒之事也。 奴婢田畓, 可依一等功臣例加給。 其妾子, 曾已許通仕路, 而其妾不授職牒。 今日職牒成給可也。 且大司憲所言內官、僧人作弊之事, 自內已爲詳察, 皆罪之矣。 全州
              歸信寺、星州
              積山寺僧人等, 內需司已聞其所犯, 方推之矣。"
                【時以朴漢宗爲內需司提調, 刻其印, 列于二品, 重其權, 使得直啓, 專掌內司奴婢僧徒之事, 出入內外, 頗張威福, 文移關牒, 旁午道路。 以僧人、奴婢之故, 至於罷黜守令, 囚杖郡吏, 比比有之, 政院所不知, 臺諫不敢言, 別作一朝廷。 識者憂其有南衙北司之患矣。】
地名: 星州 (慶尚道, 牧)
年: 1561.0

○議政府請褒奬孝友、節義。 東部居參奉鄭元麟、幼學鄭元麒,
                【世以忠孝傳家, 兄弟, 自少篤於友愛。 其父母死, 親執祭奠, 晨昏哭慕, 雨雪不廢。 不脫衰絰, 不施櫛浴, 啜粥三年。 凡家廟四時朔望之祭, 一依《家禮》。 元麟死,元麒罄財送終, 葬後不近妻, 不食肉, 哀慟涕泣, 至今益篤。】
              旌門賞職; 幼學黃允謙、
                【豊基人。 少時喪母, 哀毁盡禮, 朝夕奠, 至今不廢, 出入必告。 每雞初鳴, 必具冠帶, 稽顙北辰, 願添親齡, 父所往來之路, 必自鋤治, 孝行純篤, 終始如一。 其兄得謙遘疾, 斷指嘗糞, 孝友兼至, 人無間言。】
              幼學金應璧、
                【慶州人。 性本純厚, 兄弟友愛, 相與和樂, 以養父母。 其遭喪, 一遵古制, 應璧親負土石以葬。居廬之日, 霖雨浹旬, 一夕有聲, 自父墳呼應璧者三。 應璧聞聲驚動, 上墓彷徨之際, 北山崩,壓廬舍。】
              正兵金世溫、
                【梁山人。孝心純至, 父死哀毁踰節, 親自擔土, 以襄其事。 結廬於墓側, 三年不出洞口。 一夕有虎來叫, 世溫向虎自責曰: "孝心未至, 祭祀不潔耶? 爾何至斯?" 虎卽俛首而退。 服闋時, 祭肉難備, 世溫仰天號泣, 虎獲獐, 置于墳前而去。 至今素食, 不廢朔望之祭, 與人言, 輒流涕。】
              東部居私奴徐莫同、
                【天性溫柔, 孝友兼至。 其父死, 素服三年, 別設簇子, 以表其像, 凡有節物, 必薦之, 未薦則不敢食。 其母年過八十, 遘疾不起, 一日氣絶, 斷指燒灰, 和水以灌, 移時復起, 至今存焉。】
              處女金氏,
                【金山人, 彭宗之女也。 有叛奴引群盜, 戕殺其父, 白刃交下, 處女年纔十五, 挺身翼蔽乞曰: "家財唯意所取, 只活父命。 如不欲財, 願以身代。 賊感其言, 未卽殺之, 勢甚鴟張, 父竟未免害。 處女至今不食, 哀毁骨立。】
              旌門復戶, 幼學許需、
                【其母得胸腹痛, 百藥無效, 一日病勢轉急, 氣絶移時。需急斷手指, 和藥以進, 其母卽蘇。】
              百姓李介未致、
                【蔚珍人也。年纔十八, 其母狂病、瘧疾, 一時兼發, 或蘇或絶, 至于二年之久。 介未致自斷手指燒灰, 和酒以進, 其病卽差。】
              
              金石、
                【蔚珍官奴也。 其父得厲瘧, 百藥不差, 金石斷其手指, 燒灰和酒以進, 其病卽差。】
              
              金氏、
                【蔚珍人, 前參奉崔永淸妻也。 其母得瘧幾死, 金氏自斷手指, 燒灰和酒以進, 其病卽差。】
              
              鄭氏、
                【慶州人, 李竚妻也。 事親事兄, 孝友兼至, 治家有法, 隣里嘆服。 不幸其夫早死, 親母亦罹沈痾, 鄭氏哀毁過制, 骨立成疾。 然必親具奠需, 祭亡夫, 親備藥物, 進病母。 不侍母側, 必在殯前, 日夜痛泣, 攀號擗踊, 有時氣絶, 行路聞之, 莫不墮淚。 生父四節衣服, 亦皆自辦, 以時進之。 纔經一年, 母亦捐世, 鄭氏哀慕哭踊, 仍致澌盡。】
              
              李氏、
                【慶州人, 世憲女也。 夜有盜入其家, 拔劎欲殺其父, 李氏突入大叫曰: "吾父病深, 何忍强殺?" 卽以身翼蔽, 賊曳出其父, 斫傷頭面。 李氏追出抱父, 賊益怒, 又斫李氏而終不能害。】
              
              姜氏,
                【河東人, 正兵崔泳妻也。 其父得狂疾, 姜氏自斷其手指以進, 病卽愈。】
              旌門; 百姓金仁福、
                【伊川人。 其母卒得胸腹痛, 竟日極苦, 至于氣絶。 仁福自割其右脚腿, 細切和水, 灌注口中, 其母復蘇。】
              內需司婢德今、
                【楊根人。 其父被惡虎所壓, 德今與其母, 挺身出救, 以搶刃剌虎右脅, 虎棄父, 而又壓其母。 德今又以所刃打傷, 虎鼻至於破裂。 虎重傷力困, 退伏林藪, 父母俱免。】
              
              抱川官婢德今、
                【自始䈂爲人之妾, 專志靡他, 夫死之後, 益堅其操。有一强暴者欲汚之, 德今抽刃自誓, 澟不可犯。 視父嫡子如己出, 艱備婚裝, 以成醮禮。 夫墳在楊州, 朔望則必往哭。 寡居至三十八年, 日篤守信, 年今七十矣。 有一子身死, 其妻淫奔。 德今引與同居, 感化愧悟, 不復有他志。】
              
              星州居私婢莫德,
                【嫁夫經一旬而死。 自是日夜痛泣, 凡齋祭盡心致誠。 家居不解衣裳, 常着行纏, 把其刀劎, 用以自衛, 出門如見男子, 則輒避異路, 未嘗近。 其母欲奪志, 斷髮自誓, 以示不改之意。 常欲自絶, 以其母老, 隱忍不敢爲。 平居,老母適口之味, 賣衣服以備之。 母至八十餘歲而逝, 凡齋祭葬事, 極致哀敬, 口絶水飮, 澌盡而死。】
              賞物復戶。
地名: 星州 (慶尚道, 牧)
年: 1593.0

○大臣啓曰: "臣等俱以無狀, 待罪重地, 各處軍功雲委, 未能句幹, 至有不公之誚, 常自惶恐。 伏見下政院之敎, 參以金誠一狀啓之意, 則沒其名而論其跡, 雖未知指爲何事。 所謂以守門將, 一度力戰, 而超牧使者, 似指諸沫, 使奴斬一僧, 而其主陞三品正職者, 似指裵德文, 而亦不敢明知。 至以正兵不斬一級, 而陞判官者, 未知何人。 諸沫之功, 前後狀啓, 極其稱道, 故屢遷至主簿, 其後詮曹聞其力戰, 除授星州牧使, 臣等亦至欲擬於兵使之望。 而今聞自本道入來人之言, 則 ‘實未嘗一度大戰, 而虛冒至此’ 云, 臣等亦以爲怪。 前郡守裵德文, 則前日狀啓中, 有僧賛熙者, 假除星州牧使, 極稱用事貽害之狀, 而德文捕誅云, 故超陞正職。 其於論功行賞之際, 不能致察, 致有物議, 至勤上敎, 惶恐待罪。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 星州 (慶尚道, 牧)
年: 1595.0

○以忠淸兵使元均啓本, 傳于右承旨鄭逑曰: "封書內辭緣是乎?" 回啓曰: "鄭仁吉之父舜年, 臣之異姓六寸也。 居在淸州路傍, 臣常時往來星州時, 或値日暮, 則歷宿其家, 故頃日上來時, 聞其已死, 而方設几筵, 暫入行弔, 弔歇暫坐。 偶於其日宿本州時, 聞李成男, 欲來見牧使李巖。 又曾聞成男, 以前知禍福之術, 多干謁人, 故問曰: ‘李成男, 何如人, 而人多接見耶?’ 仁吉曰: ‘成男不可見之人。 牧使不知必許見矣。’ 觀其辭色, 似有欲言, 而以他人在傍, 故不敢言者然。 未幾, 所謂星州牧使子弟出外, 臣問曰: ‘所欲言者何事?’ 答曰: ‘李成男, 以道術橫行諸處, 其所爲荒唐, 似有逆謀。’ 臣驚問其所以, 則答曰: ‘自京距淸州、德景, 三日程, 而能一日步來云。 又生子奇異, 置諸路傍, 則別星過去, 而馬不踏傷云。 又得妾於木川
              東面白丁之女, 而能文有膂力云。 又於湖南, 有二妾云。 又自言月岳山下, 都邑甚好云。 又往來交結金德齡云。 又其黨, 初爲三人, 自三人而爲二十餘人, 自二十餘人, 而爲百餘人云。 又曰: 「丁酉年爲吉年。」 云云。’ 大槪仁吉所言, 聞來皆涉怪說, 如不能取實者, 臣曰: ‘聞汝所言, 極爲驚駭。 如果如此, 則人人之所當討。’ 仁吉曰: ‘吾雖喪人, 不勝痛憤, 欲上京告變。’ 臣曰: ‘汝亦當告變, 如有實狀, 吾欲卽(公)
                〔告〕
              
              淸州牧使, 爲先捉囚, 仍達於復命之日。’ 仁吉曰: ‘雖然, 時無現發之端, 不可輕易爲之。’ 臣曰: ‘逆謀, 則雖未詳其必然, 而妖言惑世, 其罪自當死。 可以此罪囚禁。’ 仁吉曰: ‘此亦不可輕易爲之。 吾當審得其實, 而上告。’ 臣曰: ‘急於復命, 今日行忙, 不能詳問於汝, 汝可審察爲之, 又不可緩忽。 須仔細得實, 從速上達。 吾以近臣, 旣聞此言, 不敢容忽。 汝尤不敢歇後。’ 臣仍於路中, 心繹其所言, 欲驗其虛實, 則慌惚有不能憑者, 而旣聞重大之言, 心不敢少釋, 經由處處, 潛加聞見, 而不復有所聞。 木川
              東面, 臣有奴子之家, 臣投宿, 仍邀其近處嘗所知之人, 托言微察, 亦無所聞。 又密問: ‘此東面地, 有白丁之女能文者云, 然乎?’ 曰: ‘此間未聞有如此人。 有則豈不知乎?’ 於是, 臣心益疑仁吉之言, 尤不能取實。 且仁吉爲人, 未甚端的。 其日義吉亦在傍, 而其人則素有心恙, 尤不足據。 以此心竊戃怳, 不敢輕易啓達, 唯於心中, 常存密察, 究得其實, 而數日之間, 忠淸監司狀啓入來, 與臣前聞似符, 心甚驚駭。 欲卽具以啓, 議於同僚曰: ‘前於淸州, 聞此言, 而頗涉妖詭, 且言者, 亦未甚端的, 不能取實。 今此狀啓如是, 至爲可駭。 以前所聞, 具啓如何?’ 同僚等曰: ‘所當具啓, 而旣以所聞, 不能自信, 則以不能自信之言, 至於書啓, 亦爲未安’ 云。 臣以爲: ‘姑待入侍之日, 從容以所聞, 具以口啓, 如何?’ 僚意, 皆以爲然, 故不卽書啓矣。 其後仁吉上來, 臣問曰: ‘其事, 已爲人先告。 汝更得詳聞乎?’ 答曰: ‘是皆虛誕, 不過爲妖言而已。 無現發可據之實, 何敢輕發? 吾亦以此, 不敢告矣。’ 臣旣更聞仁吉之言如是, 尤不足取實於前言。 然虛實間, 臣旣有聞, 故欲待榻前詳陳, 而忠淸監司狀啓中, 又有鄭仁吉書簡現發之語。 臣又疑仁吉與成男, 或有書札往來之事, 則仁吉亦便可疑。 臣之前日(審)
                〔愼〕
              重, 不敢輕達之意, 至爲未安。 故卽具由以啓而待罪矣。 其首尾事實, 不過如此。 鄭仁吉所言, 多涉茫昧, 有同說夢, 臣性本昏忘, 不能盡記。 然義吉招中所謂: ‘鄭汝立之子一人, 尙在伽倻山屯賊, 道內內浦諸處之賊, 無不交通; 伽倻山三度習陣, 李居士(之)
                〔爲〕
              尤高, 李居士, 來遊落影山; 術士二十餘人, 在全羅道, 
                〔作〕
              五日霧, 十日霧; 李成男, 聰明過人, 聞人姓名八字, 一聞一見, 皆能記; 一家之內, 無可疑文書’ 等語及其妾詩句等, 臣於其日, 皆未之聞也。 此人非一二人所能捕之語, 亦未聞之。 仁吉得聞於(申汝沃)
                  〔申汝玉〕
                
              之言, 亦未記得。 但臣問: ‘李成男交結者何人’, 則曰: ‘韓淡ㆍ(申汝沃)
                  〔申汝玉〕
                
              , 相與交結’ 云。" 傳曰: "知道。"
地名: 星州 (慶尚道, 牧)
年: 1597.0

○備邊司啓曰: "楊根私奴林環壽, 自變初, 從高彦伯討賊, 勇冠諸人。 每戰斬級, 職至訓鍊院正, 今於星州之戰, 不幸逢丸致死, 至爲矜惜。 其妻泣訴, 欲仍受其料。 參以力戰之功, 不可泛視他人。 特從其願, 助爲營葬之具宜當。 敢啓。" 傳曰: "依啓。"